Sinisten Simon Elo vihjaa: siniset saattaa tehdä vastavuoroisesti ”omia ratkaisujaan” kokoomukselle tärkeissä kysymyksissä.

Sinisten eduskuntaryhmän puheenjohtaja Simon Elo totesi tänään perjantaina ulkoministeri Timo Soinin (sin) luottamusäänestyksen jälkeen olevansa tyytyväinen äänestyksen lopputulokseen.

– Se oli ennakkotapaus siitä, miten julkisessa virassa voi jollain tavalla tuoda vakaumustaan esille nykyisessä modernissa länsimaisessa demokratiassa. Minusta linja on tässä suhteessa varmasti useimmilla se, mikä pitäisikin olla. Eli perustuslain puitteissa sen täytyykin olla mahdollista, Elo sanoo.

Tyytymättömämpiä sinisten keskuudessa ollaan kuitenkin hallituskumppani kokoomukseen, jonka kolme naiskansanedustajaa Lenita Toivakka, Jaana Pelkonen ja Saara-Sofia Sirén päätyivät tänään toimimaan äänestyksessä kokoomuksen linjan vastaisesti.

Kokoomus linjasi jo eilen, että koko eduskuntaryhmä äänestäisi yhtenäisesti Soinin luottamuksen puolesta.

Kaikki kolme kokoomusnaista saapuivat kyllä eduskunnan istuntoon, mutta ilmoittautuivat poissaoleviksi ja jättivät painamatta äänestysnappia.

Edustajat ovat perustelleet päätöstään sillä, että heidän mukaansa Soini on abortinvastaisilla kommenteillaan vahingoittanut Suomen työtä naisten ja tyttöjen oikeuksia eteen.

Lue lisää: Kolme kokoomuksen naiskansanedustajaa kertoo, miksi he poikkesivat ryhmän linjasta Soini-äänestyksessä

– Tämä oli sinänsä julkisten tietojen perusteella jo tiedossa, että näin voi olla. Ei tietenkään hallituksessa millään ryhmällä voi olla erivapauksia, Elo toteaa.

Hän vihjasikin eduskunnassa heti äänestystulosten ratkettua, että kokoomusedustajien riveistä karkailulla voi kuitenkin olla omat seurauksensa hallitusyhteistyölle tulevaisuudessa.

– Jossain kysymyksissä saattaa sitten olla, että me teemme omia ratkaisuja.

Tarkemmin Elo ei kuitenkaan suostunut kertomaan, mitä hän näillä ratkaisuilla tarkoittaa.

– Mahdollisia kysymyksiä, mitkä ovat kokoomukselle tärkeitä, Elo vihjaa.

Elo kuitenkin kiisti, että äänestykseen olisi liittynyt minkäänlaista painostusta hallituskumppani kokoomuksen suuntaan.

– Mutta on aivan selvää, että ei erivapauksia voi olla niin, että jotkin toimivat sitten äänestyksessä, kun heillä sydän sattuu kolkuttamaan niin sillä tavalla kuin itse haluavat. Riippumatta ryhmäpäätöksestä, mikä heillä sinänsä oli.

Elon käsityksen mukaan kokoomuksen johto, eli puolueen puheenjohtaja Petteri Orpo ja eduskuntaryhmän johtaja Kalle Jokinen tekivät kyllä kaiken voitavansa ryhmänsä pitämisessä kurissa.

Elo kiittelee kuitenkin vuolain sanoin keskustan eduskuntaryhmää, joka pysyi äänestyksessä tiukasti ulkoministerin takana.

– Keskustan kaikki edustajat, jotka olivat läsnä tässä istunnossa äänestivät luottamuksen puolesta.